รัฐมนตรีประจำสำนักนายกรัฐมนตรีประชุมเตรียมความพร้อม จัดงานขอบคุณทุกฝ่ายที่ร่วมปฏิบัติงานช่วยเหลือทีมหมูป่าอะคาเดมี เบื้องต้นคงกำหนดการเดิมเดือนกันยายนนี้
นายสุวพันธ์ ตันยุวรรธนะ รัฐมนตรีประจำสำนักนายกรัฐมนตรี เป็นประธานการประชุมการเตรียมความพร้อมในการจัดงานเลี้ยงขอบคุณทุกฝ่าย ที่ร่วมกันปฎิบัติงานช่วยเหลือทีมฟุตบอลหมูป่าคาเดมี่ ติดภายในถ้ำขุนน้ำนางนอน จังหวัดเชียงราย โดยมีนางพัชราภรณ์ อินทรียงค์ ปลัดสำนักนายกรัฐมนตรี และส่วนงานที่เกี่ยวข้องเข้าร่วมการประชุม โดยการประชุมในครั้งนี้เป็นไปตามการสั่งการ พล.อ.ประยุทธ์ จันทร์โอชา นายกรัฐมนตรี ในการจัดงานเลี้ยง เพื่อขอบคุณผู้ร่วมปฏิบัติหน้าที่ในการช่วยเหลือนำเยาวชน ทั้งหมดออกมาได้อย่างปลอดภัย จากเดิมจะมีขึ้นในวันพุธที่ 1 ส.ค. เป็นการจัดขึ้นภายในเดือนกันยายนนี้ และมีความเป็นไปได้ว่าจะจัดขึ้นในช่วงต้นเดือนกันยายน 

ส่วนจะกำหนดให้มีขึ้นในวันใดจะต้องดูความเหมาะสมของสภาพอากาศและการแจ้งเตือนของอุตุนิยมวิทยา เนื่องจากงานดังกล่าว ได้เชิญแขกรับเชิญส่วนใหญ่ ทั้งไทยและต่างประเทศ ที่เป็นทั้งหน่วยกู้ภัย หน่วยงานภาครัฐ และเอกชน ประชาชน เอกอัครราชทูต ผู้ช่วยทูต ของประเทศต่างๆ ผู้มีส่วนร่วมสนับสนุนทุกด้าน ซึ่งเบื้องต้นยังคงเป็นไปตามแผนการจัดงานเดิมที่ได้รับพระมหากรุณาธิคุณจาก สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานพระราชานุญาต ให้รัฐบาลใช้พระลานพระราชวังดุสิต เป็นสถานที่จัดงาน อีกทั้งพระราชทานอาหารเลี้ยงผู้ร่วมงานร่วมกับรัฐบาลด้วย